SK Úradný vestník Európskej únie C 474/6

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 474/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„MARCHE“

EÚ č.: IT-PGI-0005-01338 – 26.5.2015

CHOP ( ) CHZO ( X )

1. Názov:

„Marche“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Marche“ je vyhradené pre extra panenský olivový olej, ktorý sa vyrába z olív pestovaných v zemepisnej oblasti uvedenej v bode 4.

Na to, aby mohol byť extra panenský olivový olej“ s chráneným zemepisným označením „Marche prepustený do voľného obehu, musí mať tieto vlastnosti:

— farba: žltá/zelená,

— vôňa/chuť: Deskriptor Medián Defekty 0 Ovocnosť 3 – 7 Horkosť 2,5 – 7 Ostrosť 3 – 7 Tráva a/alebo mandle a/alebo artičoka 2 – 6

Maximálna celková kyslosť na hmotnosť, vyjadrená ako podiel kyseliny olejovej: 0,4 %

Peroxidové číslo: ≤ 12 (mEq O2\kg)

Kyselina olejová: min. 72 %

Kyselina linolová: max. 9 %

K232 : max. 2,2

K270 : max. 0,15

Delta K: max. 0,005

Celkový obsah polyfenolov: min. 200 mg/kg (určený kolorimetricky a vyjadrený ako kyselina galová)

CHZO „Marche“ sa vyznačuje strednou zelenou ovocnosťou, strednou ostrosťou a strednou horkosťou s miernymi stúpajúcimi alebo klesajúcimi obmenami intenzity súvisiacimi s agronomickými/technologickými parametrami a rokom. Ovocnosť sa vyznačuje čerstvými bylinnými tónmi sprevádzanými typickou vôňou trávy, niekedy sprevádzanými/nahradenými vôňou mandlí a/alebo artičoky v závislosti od hlavnej použitej odrody.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Na výrobu oleja s chráneným zemepisným označením „Marche“ sa používa dvanásť hlavných odrôd vrátane desiatich pôvodných. K pôvodným odrodám patria: Ascolana tenera, Carboncella, Coroncina, Mignola, Orbetana, Piantone di Falerone, Piantone di Mogliano, Raggia/Raggiola, Rosciola dei Colli Esini a Sargano di Fermo. Zvyšné dve odrody, Frantoio a Leccino, sa používajú podľa zvyklosti, keďže obidve sú v oblasti prítomné zhruba sto rokov, odkedy sa po tuhých mrazoch v rokoch 1905, 1929 a 1956 stali bežnými pre svoju odolnosť proti chladu, ako aj ich vysokú produktívnosť. Uvedených dvanásť odrôd musí byť zastúpených v olivových hájoch, samostatne alebo spolu, s minimálnym podielom 85 %. Ostatné odrody sú povolené do úrovne najviac 15 %.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výrobného procesu: konkrétne pestovanie, zber a extrakcia oleja, sa musia uskutočňovať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Olej s CHZO „Marche“ sa musí uvádzať na trh v nádobách povolených podľa platných právnych predpisov s objemom najviac päť litrov. Nádoby musia byť zapečatené a označené.

3.6. Špecifické pravidlá označovania výrobku, na ktorý sa vzťahuje registrovaný názov

Na etikete musí byť uvedené znenie „extra panenský olivový olej ‚Marche‘ CHZO“ zreteľným, nezmazateľným písmom tak, aby ho bolo možné odlíšiť od všetkých ostatných informácií uvedených na etikete.

Je povolené používať mená, názvy podnikov, spoločností, združení alebo súkromné ochranné známky, ak nie sú použité na pochvalné účely a nehrozí, že budú zavádzať spotrebiteľa.

Názvy podnikov, pozemkov a fariem možno použiť, len ak sa výrobok vyrába výlučne z olív zozbieraných z olivových hájov patriacich danému podniku. Odkaz na balenie v podniku spracujúcom olivy je povolený, len ak sa olej balí v danom podniku.

Tieto údaje sa môžu na etikete uviesť písmom, ktorého výška ani šírka nepresahujú polovicu výšky a šírky písma použitého na uvedenie chráneného zemepisného označenia.

Je povolené používať výraz „jednoodrodový“, po ktorom nasleduje použitý kultivar uvedený v bode 3.3.

Na etikete musí byť uvedený rok produkcie olív, z ktorých sa olej vyrobil.

Európsky symbol chráneného zemepisného označenia musí byť takisto uvedený na etikete, a to farebným modelom CMYK alebo čierno-bielo, v súlade s platnými ustanoveniami.

4. Stručné vymedzenie zemepisnej oblasti

Do produkčnej oblasti chráneného zemepisného označenia „Marche“ patria tieto obce, na územiach ktorých sa pestujú olivovníky schopné produkovať olivy s požadovanými kvalitatívnymi vlastnosťami. Ďalej je uvedený zoznam obcí, ktoré patria do oblasti CHZO „Marche“. Pri tých, ktoré sú začlenené čiastočne, sa uvádza zoznam katastrálnych, teda mapových listov vymedzujúcich časti daného regiónu. Číslovanie je špecifické pre danú obec; každá sa delí na mapové listy a parcely. Všetku dokumentáciu archivuje katastrálny referát daňového úradu (Agenzia delle Entrate, Catasto Terreni).

a) Obce zahrnuté vcelku:

Acquaviva Picena, Agugliano, Altidona, Ancona, Appignano, Appignano del Tronto, Ascoli Piceno, Auditore, Barbara, Barchi, Belforte all’Isauro, Belforte del Chienti, Belmonte Piceno, Belvedere Ostrense, Camerano, Camerata Picena, Campofilone, Camporotondo di Fiastrone, Carassai, Cartoceto, Castel di Lama, Castelbellino, Castelfidardo, Castelleone di Suasa, Castelplanio, Castignano, Castorano, Chiaravalle, Cingoli, Civitanova Marche, Colli del Tronto, Colmurano, Corinaldo, Corridonia, Cossignano, Cupra Marittima, Cupramontana, Falconara Marittima, Falerone, Fano, Fermignano, Fermo, Filottrano, Folignano, Force, Fossombrone, Francavilla d’Ete, Fratte Rosa, Frontino, Gabicce Mare, Gradara, Grottammare, Grottazzolina, Gualdo, Isola del Piano, Jesi, Lapedona, Loreto, Loro Piceno, Lunano, Macerata, Macerata Feltria, Magliano di Tenna, Maiolati Spontini, Maltignano, Massa Fermana, Massignano, Mercatino Conca, Mergo, Mogliano, Mombaroccio, Mondavio, Mondolfo, Monsampietro Morico, Monsampolo del Tronto, Monsano, Montalto delle Marche, Montappone, Monte Cerignone, Monte Giberto, Monte Porzio, Monte Rinaldo, Monte Roberto, Monte San Giusto, Monte San Martino, Monte San Pietrangeli, Monte San Vito, Monte Urano, Monte Vidon Combatte, Monte Vidon Corrado, Montecalvo in Foglia, Montecarotto, Montecassiano, Monteciccardo, Montecopiolo, Montecosaro, Montedinove, Montefalcone Appennino, Montefano, Montefelcino, Montefiore dell’Aso, Montegiorgio, Montegranaro, Montegrimano Terme, Montelabbate, Monteleone di Fermo, Montelparo, Montelupone, Montemaggiore al Metauro, Montemarciano, Monteprandone, Monterubbiano, Montottone, Moresco, Morro d’Alba, Morrovalle, Numana, Offagna, Offida, Orciano di Pesaro, Ortezzano, Osimo, Ostra, Ostra Vetere, Palmiano, Pedaso, Peglio, Penna San Giovanni, Pergola, Pesaro, Petriano, Petriolo, Petritoli, Piagge, Piandimeleto, Pietrarubbia, Poggio San Marcello, Pollenza, Polverigi, Ponzano di Fermo, Porto Recanati, Porto San Giorgio, Porto Sant’Elpidio, Potenza Picena, Rapagnano, Recanati, Ripatransone, Ripe San Ginesio, Rosora, Rotella, Saltara, San Benedetto Del Tronto, San Costanzo, San Giorgio di Pesaro, San Lorenzo in Campo, San Marcello, San Paolo di Jesi, Santa Maria Nuova, Santa Vittoria in Matenano, Sant’Angelo in Pontano, Sant’Elpidio a Mare, Sant’Ippolito, Sassocorvaro, Sassofeltrio, Senigallia, Serra de’Conti, Serrungarina, Servigliano, Sirolo, Smerillo, Spinetoli, Staffolo, Tavoleto, Tavullia, Tolentino, Torre San Patrizio, Trecastelli, Treia, Urbino, Urbisaglia, Vallefoglia, Venarotta.

b) Obce zahrnuté čiastočne (pomlčka znamená, že sú zahrnuté všetky katastrálne mapové listy medzi uvedenými dvoma číselnými údajmi; napríklad 4 – 8 znamená, že sú zahrnuté mapové listy 4, 5, 6, 7 a 8):

Acquacanina – mapové listy 3, 7, 8; Acqualagna – mapové listy 1 – 31, 34 – 54; Acquasanta Terme – mapové listy 12, 22 – 26, 34 – 39, 45 – 50, 57 – 67, 71, 73 – 84, 90 – 92, 95 – 98, 104, 105, 110 – 113; Amandola – mapové listy 1 – 26, 29 – 34, 40 – 50, 53 – 60, 65, 66, 68 – 70; Apecchio – mapové listy 2 – 7, 21; Apiro – mapové listy 1 – 20, 22 – 29, 33 – 41, 48 – 50, 53 – 55, 64, 65; Arcevia – mapové listy 1 – 39, 41 – 48, 52 – 59, 63 – 69, 73, 75 – 79, 84 – 90, 93 – 101, 103 – 109, 114 – 121, 123; Cagli – mapové listy 1 – 40, 42 – 61, 65 – 83, 85 – 104, 107 – 117, 122 – 138, 150 – 157, 176 – 180, 192 – 198; Caldarola – mapové listy 1, 2, 6, 8, 13 – 16, 22 – 25, 30; Camerino – mapové listy 1 – 9, 15 – 19, 25 – 28, 34 – 36, 43 – 50, 58 – 65, 71 – 75, 78 – 87, 89, 90, 102 – 124; Carpegna – mapové listy 1 – 24, 28 – 30; Castelraimondo – mapové listy 1, 3, 4, 10 – 22, 24 – 28, 30 – 32; Cerreto d’Esi – mapové listy 1 – 3, 8 – 20; Cessapalombo – mapové listy 1, 2, 4, 5, 7 – 9; Comunanza – mapové listy 1 – 16, 18 – 25, 27 – 30, 33 – 38, 41 – 44, 46 – 52, 54; Esanatoglia – mapové listy 2 – 4, 9 – 11, 13, 14, 17, 19, 20, 26; Fabriano – mapové listy 19 – 22, 25, 26, 39 – 43, 57 – 63, 80 – 87, 93 – 103, 117 – 122, 136 – 143, 153 – 159, 167 – 170, 177 – 180, 192 – 195, 208, 216, 225 – 227; Fiastra – mapové listy 1, 6 – 8, 10, 11, 14 – 17, 23 – 26, 32 – 37, 40, 45; Fiordimonte – mapové listy 1 – 7; Frontone – mapové listy 1 – 12, 15; Gagliole – mapové listy 6, 7, 11 – 13, 16 – 19, 21, 22; Genga – mapové listy 1 – 3, 7, 12, 18, 20, 24, 25, 29, 34, 40 – 42, 50 – 52, 60 – 63, 68 – 70; Matelica – mapové listy 11, 16 – 19, 21 – 26, 31 – 35, 40 – 45, 48 – 58, 60 – 83; Mercatello sul Metauro – mapové listy 27 – 29, 36, 47 – 51, 59 – 61, 69; Montefortino – mapové listy 6 – 8, 11, 12, 19, 22, 23, 28, 35, 46; Montegallo – mapové listy 7, 8, 13; Muccia – mapové listy 1, 4, 7 – 9, 11, 12, 18 – 21; Pieve Torina – mapové listy 2, 5 – 7, 23 – 25, 35 – 37; Pievebovigliana – mapové listy 1 – 16, 20, 21, 26; Piobbico – mapové listy 8, 16, 17; Pioraco – mapové listy 8 – 10, 12 – 15; Poggio San Vicino – mapové listy 1, 2, 5, 6, 11; Roccafluvione – mapové listy 1 – 22, 27 – 36, 38, 40 – 50, 52 – 60; San Ginesio – mapové listy 1 – 35, 37, 39 – 56, 59 – 64, 68 – 77; San Severino Marche – mapové listy 1 – 6, 13 – 26, 31 – 40, 45 – 51, 57 – 67, 68, 77 – 85, 90 – 100, 106 – 117, 120 – 128, 131 – 143, 148 – 159, 165 – 172, 181 – 186, 191 – 197; Sant’Angelo in Vado – mapové listy 1 – 49, 52 – 56, 60 – 64, 67 – 87; Sarnano – mapové listy 1 – 5, 7, 9 – 15, 21 – 24, 29 – 32, 36 – 39, 43 – 45; Sassoferrato – mapové listy 1 – 4, 6 – 9, 12 – 16, 21 – 25, 27 – 35, 37 – 46, 48 – 57, 61 – 68, 72 – 75, 82 – 88, 93 – 96, 100 – 102, 107 – 110, 117 – 119, 125 – 128, 136, 137; Serra San Quirico – mapové listy 1 – 3, 5 – 10, 16 – 20, 25 – 28, 32 – 36, 38 – 43, 45; Serra Sant’Abbondio – mapové listy 1 – 5, 7 – 10, 12, 15 – 17; Serrapetrona – mapové listy 9 – 13, 19, 20, 25, 26, 30, 31, 34; Urbania – mapové listy 1 – 16, 18, 19, 21 – 33, 38 – 44, 48 – 59, 64 – 69, 76, 77.

5. Súvislosť so zemepisnou oblasťou

Dobrá povesť oleja „Marche“ je známa dlhé storočia a zachovala sa až do súčasnosti. V najstarších historických záznamoch sa spomína olej „di Marca“ alebo „de Marchia“, kým v posledných dvoch storočiach sa väčšmi rozšírila podoba názvu oleja v množnom čísle „Marche“, ktorá odkazuje na názov regiónu, ktorý sa s konečnou platnosťou objavil vo vyhláške, ktorou sa pripojil k talianskemu štátu v roku 1860.

Olej „Marche“ a jeho kvalita sa spomínajú v období, keď existovali panstvá označované ako „signorie“. V roku 1228 museli lode z regiónu Marky, ktoré kotvili pri brehoch rieky Pád v meste Ferrara, platiť mýto známe ako „ripatico“ vo výške 25 libier oleja, ktorému sa prisudzovala vyššia hodnota ako oleju z iných regiónov. Potvrdzuje sa to v predpisoch cechu obchodníkov s olejom „Arte dei Ternieri“ v Benátkach vypracovaných v roku 1263, v ktorých sa uvádza, že olej „de Marchia“ sa musí odlišovať od iných podobných výrobkov a predávať za vyššiu cenu z dôvodu jeho farby a chuti.

Olej „Marche“ sa takisto predával florentským obchodníkom: v roku 1347 výrobcovia vlny z Florencie dovážali nie menej než 2 500„orci“ [terakotových nádob] olivového oleja z regiónu Marky. Tento vývoz do iných regiónov pokračoval až do polovice 17. storočia. Napokon, v liste z februára 1828 veľký básnik z regiónu Marky Giacomo Leopardi napísal svojmu otcovi, že olej z Marky je preslávený aj za hranicami regiónu.

Táto dlhoročná dobrá povesť sa zachovala v priebehu storočí a v súčasnosti je olej „Marche“ viac ako kedykoľvek predtým vyhľadávaný a cenený pre jeho vlastnosti. Potvrdzujú to mnohé národné aj medzinárodné vyznamenania, ktoré dostali v posledných rokoch podniky z regiónu Marky (vyhlásený za najlepší tradične lisovaný taliansky olej zväzom Unione Mediterranea Assaggiatori Oli [Stredomorský zväz degustátorov oleja], Svetový kulinársky pohár Expogast, medzinárodné ocenenie Olive Oil Award v Zürichu, krajský veľtrh v Los Angeles, Der Feinschmecker, ocenenie Slow Food’s Due Olive Award, BioFach, AVPA v Paríži, medzinárodná súťaž New York International Olive Oil Competition, celosvetová súťaž olivových olejov Global Olive Oil Competition v Šanghaji, ocenenie na kodanskom veľtrhu Copenhagen International Olive Oil Awards, Enohobby’s Orciolo d’oro, Ercole Olivario).

Ďalším faktorom je rozšírenie názvu v obchodnom i každodennom jazyku, o čom existujú rozsiahle dôkazy. Najviac o tom svedčí skutočnosť, že po zadaní výrazu „olio Marche“ do hlavných vyhľadávačov sa zobrazia tisíce dokumentov, pričom mnohé z nich sú zvlášť dôležité a potvrdzujú rozšírenie názvu medzi znalcami, začínajúc podnikmi.

V oblasti obchodu bolo rozšírenie názvu v posledných rokoch obmedzované európskymi pravidlami o označeniach pôvodu [nariadenie (ES) č. 2815/98, nariadenie (ES) č. 1019/2002 a nariadenie (EÚ) č. 29/2012]. Napriek tomu dopyt na trhu stále viedol mnohých výrobcov k používaniu zemepisného odkazu „olio Marche“, o čom svedčia mnohé sankcie uložené príslušným oddelením ministerstva poľnohospodárskej, potravinárskej a lesníckej politiky.

Táto dobrá povesť oleja „Marche“ nepochybne pramení z jeho kvalitatívnych vlastností, ktoré sa zakladajú na kombinácii pôdnych, klimatických, technologických a sociálno-hospodárskych faktorov.

Olej „Marche“ je rozpoznateľný výrobok so žltozelenou farbou a zvyčajne strednou alebo stredne intenzívnou ovocnosťou. Celkovo ide o veľmi aromatický olej s dobre vyváženými chuťovými vnemami. Opis chuti a senzorického profilu oleja „Marche“, založený na analýzach vykonaných na 259 vzorkách od roku 2009, je potvrdený v technickej správe vypracovanej vedúcim komisie v ASSAM (Agentúra pre služby v odvetví agropotravinárstva v regióne Marky) [komisia akreditovaná Medzinárodnou radou pre olivy (IOC) v roku 2001 a v súčasnosti schválená ministerstvom poľnohospodárskej, potravinárskej a lesníckej politiky].

Ďalšiu štúdiu uskutočnil Inštitút pre produkciu olivového oleja v Pescare s cieľom určiť „prvky medziregionálnej charakterizácie“. Súčasťou štúdie bolo zaznamenanie spektra 13C stoviek vzoriek oleja vyprodukovaného v regióne Marky. Cieľom štatistickej analýzy relatívnej intenzity znakov 13C mastných kyselín triglyceridov bolo určiť skupiny homogénnych olejov ovplyvnených zemepisnou produkčnou oblasťou. Na tomto vedeckom základe sa v štúdii zistilo, že v porovnaní s olejmi pochádzajúcimi z regiónov Abruzzo a Apúlia oleje z regiónu Marky tvoria „odlišnú skupinu“. Tým sa ešte väčšmi potvrdzuje osobitosť oleja „Marche“ prameniaca z jeho osobitých vlastností, ktoré možno pripísať vzájomnému pôsobeniu medzi zemepisným prostredím a produkčnou oblasťou.

Na základe klasifikácie podľa Mennellu, ktorý rozdelil Taliansko na 15 klimatických oblastí, sa región Marky s ročnou izotermou 15 ° až 16 ° zaraďuje do oblasti 6 (Stredný Jadran).

Produkčná oblasť zahŕňa zhruba 76 % regiónu a umožňuje zabezpečiť, že CHZO je hospodársky udržateľné, keďže poskytuje kritické množstvo produktu, ktorý hoci predstavuje len okolo 0,5 – 0,7 % národnej produkcie, môže zabezpečiť uspokojivý výnos pre poľnohospodárov v súlade s jednou so základných zásad nariadenia (EÚ) č. 1151/2012.

Osobitosť produktu sa veľmi nelíši medzi jednotlivými oblasťami pestovania olív v regióne Marky, keďže produkčná oblasť je pomerne homogénna, a takisto treba zdôrazniť, že olej „Marche“ sa vyrába predovšetkým z pôvodných odrôd, ktoré sa vyšľachtili v priebehu storočí a dobre sa udomácnili.

Marky je najsevernejší jadranský región, v ktorom sú olivovníky hlavnou stromovou plodinou. Vplýva to na jedinečnú povahu výrobku, ktorý sa vyznačuje tekutosťou vyplývajúcou z toho, že dochádza k menšej tvorbe nasýtených mastných kyselín, ako sú kyselina palmitová a linolová, v porovnaní s kyselinou olejovou a ďalšími nenasýtenými kyselinami. Týmto zložením kyselín sa približuje olejom z oblastí jazera Garda alebo Ligúrie, ktoré tvoria hraničné oblasti pestovania olív, a vyplývajúcej nenasýtenosti tuku vzhľadom na polokontinentálne klimatické podmienky. Skutočnosť, že teploty zvyčajne nie sú mimoriadne vysoké, takisto podporuje obsah polyfenolov, ktorý je najvyšší spomedzi všetkých registrovaných talianskych označení (42 CHOP a 1 CHZO). Miestne odrody, ktoré sa v priebehu storočí prispôsobili prostrediu regiónu Marky, ešte viac obohacujú senzorický profil oleja s osobitnými vôňami (tráva, mandle, artičoka).

Ďalšou črtou osobitosti oleja „Marche“ je úroveň maximálnej kyslosti (0,4 %), ktorá je najnižšia spomedzi všetkých registrovaných označení. Tento kvalitatívny parameter výrazne znižuje premenlivosť oleja získavaného vo vymedzenej produkčnej oblasti.

Ďalším faktorom, ktorý pomáha charakterizovať kvalitu oleja „Marche“, je osobitná pozornosť, ktorá sa počas fázy zberu tradične vždy venuje výberu optimálneho obdobia, ako aj použitej metóde. V priebehu času sa zachovala rovnaká metóda, pričom olivy sa zberajú priamo zo stromu buď ručným oberaním, alebo pomocou nástrojov – čo je v súčasnosti najrozšírenejší spôsob –, alebo mechanickými systémami, ktoré zabezpečujú, že olivy ostávajú celé a nepoškodené. Olivy, ktoré padnú na zem, sa v regióne Marky nikdy nezberajú.

V regióne Marky je takisto dlhá tradícia technológie extrakcie oleja. Pri sčítaní v roku 1910 sa v provincii Ancona zaznamenalo v prevádzke 163 olejových mlynov, ktoré boli poháňané buď zvieratami, alebo mechanicky. Možno z toho usúdiť, že takéto zariadenie bolo rozšírené vo všetkých obciach regiónu, v ktorých sa pestovali olivy. V roku 2000 bolo v regióne v prevádzke 165 olejových mlynov. Takéto zariadenia sú teda natoľko rozšírené, že možno konštatovať, že v súčasnosti sú služby lisovania olív dostupné vo všetkých obciach, kde sa pestujú olivy. Ide o skutočnú sieť olejových mlynov, ktorá zabezpečuje, aby sa extrakcia oleja uskutočňovala rýchlo bez narušenia kvality olív. Moderné technológie sú v regióne Marky dostupné aj preto, že tam má sídlo popredný svetový výrobca strojov pre olejárske odvetvie.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na internete na stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo aj:

priamo cez domovskú stránku ministerstva poľnohospodárskej, potravinárskej a lesníckej politiky (www.politicheagricole.it) a kliknutím na „Prodotti DOP e IGP“ (vpravo v hornej časti obrazovky), potom na „Prodotti DOP IGP e STG“ (v ľavej časti obrazovky) a napokon na „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.